Gudrun Mebs

Per il solit hai jau bun cun tai

Damai, jau sun propi cuntenta: mes frar è davent! Finalmain!

Ma bain, el n’è betg davent per adina, be per quindesch dis. En la chasa d’uffants, per recreaziun. Bab al accumpogna fin là, cun l’auto; almain duas uras ston els charrar. Uss èn els davent.

Quindesch dis. Quai è pulit lung. Igl era dentant nairas uras, quai n’era gea betg pli da tegnair ora. Uschè insatge inquiet, uschè insatge sblatg sco mes frar. Mangià n’ha el er betg pli insatge, ubain be puding, e mintga di quel sbragim a maisa… «na poss betg mangiar insatge, n’hai betg fom, na poss betg mangiar insatge…» Ed il mattet na sto er betg mangiar, il mattet survegn puding, pertge che mangiar sto l’uffant, almain insatge, di la mamma. E sa chapescha survegn il mattet insatge spezial, numnadamain il puding.

Jau survegn gea er puding, avant dentant stoss jau mangiar si mias verduras, qua na datti betg auter, qua na vegn betg targlinà ditg, tar mai, manegel jau. Sulettamain tar il mattet…

Ma bain, uss è el en la chasa d’uffants. Speranza. Là vegn el schon ad emprender da mangiar, qua sun jau segira, quels na dattan betg insatge spezial ad el. Quai na giess er betg, cun uschè blers uffants.

Quants uffants èn tgi sa là?

Ma bain, almain ventg, ventg vegni bain ad esser, sche betg dapli. Sin il prospect ha la chasa guardà ora fitg gronda, ina gronda chista grischa, qua hai bain plazza per dapli che ventg uffants. È gea tuttina.

En mintga cas na survegn el betg insatge spezial là, là na sigliotta nagina mamma enturn ses mattet e batlegia: «Anc ina buccadina, mes char, anc ina pitschna, pitschna buccadina!»

E qua èsi finalmain ina giada quiet. Bel! Quindesch dis. Uss hai jau finalmain nossa chombra be per mai – quai è gea propi malgist, ina suletta chombra per el e per mai!

Ils legos met jau il meglier gist davent. Trasora stgarpitsch’ins qua sur legos ora!

Da quels hai schizunt sin mes pult, cura che jau vi far pensums. U duess. Co duess ins er far pensums, sch’il frar pitschen serpegia trasora tranter mias chommas e bajegia gist sin mes pult turs da legos? Adina sin mes pult. Ed adina turs. L’emprim bajegia el ellas, autas e balluccantas e discurra latiers, e lura bitta el puspè enturn ellas.

Per tge bajegia el turs, sch’el las bitta gea puspè enturn! Na chapesch jau betg. E sch’el sto schon bajegiar turs, lura duai el bajegiar ellas en ses chantun da giugar, là ha el gea plaz... Ma na, i sto esser sin mes pult. Amez il carnet da quints. Jau na sun gea betg quella da far quints – turs da legos n’han dentant pers nagut sin mes carnet, quai è cler.

L’abitaziun è oramai memia pitschna. Jau dovr in’atgna chombra, quai fiss insatge. Serrar l’isch e finì. Ma bain, l’hai jau gea uss, almain per quindesch dis.

Tgi sa, sch’el bajegia er en la chasa d’uffants turs da legos? Legos n’ha el betg pachetà en, be ses urset, quels vegnan dentant er ad avair legos, quels han franc er giugarets... cun legos fa el dentant il pli gugent termagls.

Quels vegnan ad avair plaschair cura ch’el bitta enturn las turs ed i stgadaina che las ureglias dattan giu. Cun insatge sto el dentant savair far termagls, el na po tuttina betg mo far termagls cun ses urset. Cun quel na fa el er betg endretg termagls, quel charsina el. In bitschin qua, ina bunetta là e crai che jau na vesia betg quai. Jau ves dentant schon, jau fatsch be sco sche jau na vesess nagut... e lura sa ruschna el sin mai, splatscha cun sias toppas plain merda sin mias vistas e ma vul charsinar… quai n’hai jau betg gugent.

Jau stoss gea lavurar per la scola, lura na sai jau vairamain betg duvrar el. Lura disturba el.

El disturba insumma savens. Sche Gabi vegn e nus discurrin e mettain si musica: adina è el dasperas. Gabi fa schon tuppas remartgas, tgirapops ed uschia. Jau na m’emposs er da nagut! Sche jau vi trametter el en cuschina tar mamma, lura sbragia el e mamma è lura er stressada, damai lasch jau qua el.

Per il solit sa metta el lura er tut quiet en ses chantun da giugar, prenda ses urset e mastga vi da l’ureglia da l’urset.

Ma el taidla cun attenziun, qua sun jau fitg segira, el taidla fitg exact. Chapir na chapescha el franc betg tut, ah tge, el è anc memia pitschen, el è gea pir quatter. Mintgatant emblidain nus el, Gabi ed jau, perquai ch’el è uschè quiet. Nus laschain ir musica e mangiain biscuits e tadlain adina la medema chanzun, perquai che nus chattain quella uschè bella... «maladetta primavera...» insatge talian, vairamain bel... quella laschain nus adina puspè ir...

E lura chanta el tuttenina er, or da ses chantun da giugar, fitg da bass e pulit fauss, quai tuna dentant uschè legher, ed jau stoss rir... Sulettamain Gabi, ella na chatta betg legher quai, ella tira il nas e chanta fitg dad aut la dretga melodia... ma el na po gnanc anc savair quai, el è gea anc pitschen, e la melodia è pulit greva.

Jau chat quai tup da Gabi ch’ella sto gist dir insatge, ella na chanta er betg adina endretg... Ma Gabi n’ha er betg in frar pitschen, quai bad’ins, nagin’idea ha quella.

Tgi sa, sch’els èn gia en la chasa d’uffants? Stoni gea bunamain esser, u almain prest, igl è gea quasi stgir... En il stgir tema el... Bab è dentant cun el. Jau n’hai betg tema en il stgir, cler... el però bain. Lura na po el betg sa durmentar e batlegia che jau duaja chantar avant ad el la chanzun taliana, e quai fatsch jau er mintgatant... atgnamain fitg savens, e lura sumsuma el uschè da bassin e sa serra cunter mai... Tgi sa, sche quels en la chasa d’uffants han in giradiscs? Tgi sa, sche quels han er quella chanzun taliana? Perquai ch’el ha uschè gugent quella. Forsa la poss jau gea trametter ad el...

Il pli gugent ha el dentant, sch’ins chanta avant ad el.

Là na chanta segir nagin avant ad el, tgi sa, sch’insatgi chanta avant ad el? Sch’ins na chanta betg avant ad el, lura na dorma el betg bain. Mintgatant sbragia el en la sien, uschè dad aut ch’ins dat bunamain or da letg.

Jau na sai er betg, daco ch’el sbragia. El sbragia simplamain, e sche jau chant lura avant ad el insatge e smatg ses urset en ses bratsch e tir glisch la cuverta da letg, sa durmenta el gist puspè, e lura sfrigna el en la sien...

E sch’el sbragia la notg en la chasa d’uffants? El sbragia franc. Quai sai jau gea. Forsa n’auda nagin quai. Ubain sch’insatgi auda, lura fani zacras cun el. Ins na dastga dentant betg sdiavlar cun el, el na sbragia gea betg aposta. Quai sai jau. El è gea anc pitschen.

Ma bain, el turna prest puspè, schon en quindesch dis, quai n’è gnanc uschè ditg pli...

Jau hai er ditg a bab: sch’el sbragia, lura porta gist puspè enavos el. Pertge che quai na porta gea nagut. Nus pudain schon anc vertir el in zichel, crai jau... E mamma è uss gia sfinida, ses mattet è davent, ella sesa en stiva, na di betg pled...

Pulit quiet èsi qua, vairamain malempernaivel, ins sto l’emprim anc sa disar vi da quai ch’igl è uss uschè quiet, bunamain solitari. El na disturba atgnamain er betg propi fitg... Be in zichel, mintgatant, cura ch’el bajegia turs da legos sin mes pult.

Forsa sbragia el uss... Speranza crida el uss. Fitg dad aut. Lura prenda bab puspè a chasa el. Quai ha el empermess a mai. Empermess è empermess. Sch’el crida, ha el ditg, lura met jau el gist puspè en l’auto, e nus charrain enavos...

Speranza sbragia el, speranza turna bab puspè cun el! Lura dastga el er puspè bajegiar sias tuppas turs da legos sin mes pult, però betg trasora, be mintgatant... Lura dastga el er chantar fitg dad aut la chanzun taliana, e sche Gabi tira grimassas, lura di jau insatge ad ella, e quai cler e net...

Quella n’ha gea nagin’idea co che quai è, uschè sulet en ina chasa d’uffants, e nagin è là ch’ins enconuscha e tut è uschè ester...

Sbragia frar, sbragia fitg dad aut, lura prenda bab puspè a chasa tai e lura es ti puspè qua, e lura faschain nus termagls... E lura dun jau in regal a tai, e ti survegns puding e...

Jau vuless uschè gugent che ti fissas puspè qua...

Mes frar pitschen duai puspè esser qua!

Michelle Pinnow

Nua cumenza il tschiel?

Jau aveva sis onns, cura che mia mamma è morta. Mes bab scheva che la malsogna sa numnia cancer. Ils medis n’han betg pli pudì far insatge per ella. Sias dolurs eran vers la fin uschè grondas ch’ella perdeva savens la schientscha. Mes bab era uschè desperà ch’el è fugì en sia lavur e vegniva be per durmir a chasa ed er quai betg adina. El charezzava vairamain mia mamma, gist pervi da quai na pudeva el betg guardar tiers, co che quel uman ch’era ina giada mia mamma, vegniva stenschentà plaunsieu da temas, da quitads e da dolurs. Jau n’hai betg chapì, cura che bab è vegnì in di a chasa ed ha ditg: «Catrina, mamma va uss en tschiel, ti stos anc dir tut charin adia ad ella, lura ha ella segir plaschair!» El m’aveva tschiffà per il bratsch cun larmas en ses egls e n’ha gnanca badà ch’el fascheva mal a mai. Jau hai dumandà: «Cura vegn ella lura puspè, bab?» El è stà si, ha guardà sin mai cun ses egls bletschs ed è stgarpitschà enavos or da chombra. Jau hai udì a splantunar l’isch-chombra. Perquai che jau na saveva betg tge che jau aveva fatg fauss, hai jau be tratg si las spatlas ed hai giugà vinavant cun mias poppas.

Mamma n’era gia ditg betg pli tar nus a chasa, bab aveva explitgà a mai che nus na possian betg guarir quella malsogna be cun té e biscotg e che nus dovrian agid. Quai hai jau chapì, perquai che mamma ha er stuì dar a mai, cura che jau era malsauna, sirup da tuss amar, sche té e biscotg na tanschevan betg per cumbatter la nauscha grippa. Dentant – daco ch’ella ha stuì ir pervi da quai en in ospital, quai na chapiva jau betg. Bab ed jau gievan mintga di en quel ospital per visitar mamma. Jau n’aveva betg gugent quai, i spizzava orribel lien e las dunnas en quels scussals alvs ma faschevan tema. A mai vegniva quai avant, sco sche quel sirup da tuss spezial che vegniva servì là, na gidass insumma betg a mamma. Cun mintga di pareva ella pli e pli flaivla e sblatga. Per il solit era ella memia stancla per pudair dir «Bun di» a mai ed uschia seseva bab simplamain be sper ses letg. El bragiva mintga giada. Jau fugiva en quellas minutas adina en in chantun, il qual jau numnava il «chantun senza larmas». Quel chantun era numnadamain il sulet lieu en chombra da mamma ch’era segir da las larmas da bab.

La chombra era endrizzada fitg stgarsa: in letg, ina maisina da notg, ina stgaffa da vestgadira, tut en la medema trista colur alva sco ils sulers, ils scussals dals medis, l’entrada. Bab è sesì circa ina mes’ura sper il letg da mamma, ed i pareva sco sch’el avess gia daditg emblidà mai, qua ha mamma stendì ora il maun ed ha suspirà: «Catrina... Jau vom...» Ella suspirava curtamain e bittava enturn ses chau, sco sche quai mitigiass ses mal. Targlinond hai jau dumandà: «Mamma, nua vas ti er pomai?»

Ella stirava ils lefs, uschia sco che be umans cun enormas dolurs pon strair, cura ch’els emprovan da simular in rir. «Catrina... Mia chara Catrina...», cun mintga pled ch’ella scheva vegniva ella pli e pli brausla, enfin che ses lefs sa muventavan be pli senza tun. Mes bab ha observà quella scena tut trist, ha prendì mai per il maun ed ha scutinà: «Ve Catrina! Mamma vul durmir uss.» Bab ha tratg mai tar l’isch ed ha ditg cura che nus eran gia en suler: «Catrina! Mamma va lunsch, lunsch davent... Prest n’è ella... ella betg pli qua tar nus, ella arriva dentant en in lieu, nua ch’igl è milli giadas pli bel che qua.»

Jau hai guardà sin el senza chapientscha, jau na chapiva betg tge ch’el manegiava cun «in lieu nua ch’igl è milli giadas pli bel che qua». Jau al hai dumandà ed el ha be respundì: «Il tschiel, Catrina, il tschiel.» «Bab, nua è quai, il tschiel?» «Il tschiel cumenza en il lieu il pli magnific che l’uman po insumma s’imaginar e va vinavant enfin a la cumplaina beadientscha», ha el respundì da bass.

«Tge è, sch’il pli bel lieu che jau poss m’imaginar è tar mamma?» Jau hai guardà en ils egls ad el, ma jau saveva ch’el na vegnia betg a respunder a mia dumonda, ed uschia hai jau taschì.

Suenter quella visita na dastgava jau betg pli ir cun bab cura ch’el gieva a visitar mamma. El manegiava che jau agiteschia memia fitg ella, e che quai fetschia vegnir mender ses stadi. Jau na chapiva betg, tge ch’el manegiava cun ‹stadi›, Dieu saveva dentant che jau na chapiva betg bler da quai ch’ils creschids raquintavan.

Mintgatant gieva bab simplamain en sia chombra e bragiva, el serrava l’isch e stuppava vatta en la fora-clav, per che jau na possia betg vesair el uschia, mintgatant dentant pensava jau che d’udir el saja mender che da vesair el.

Lura è vegnì il di, il qual jau hai pudì discurrer la davosa giada cun mamma. I pluveva ed il vent tschivlava tras las vias e las giassas. Bab aveva tratg en a mai in mantè da plievgia mellen ed jau chattava che jau guardia ora sco ina pitschna cadetta dal traffic.

Quai ma fascheva loscha, ed jau ma legrava da mussar a mamma co che jau guardava ora. Jau hai tschiffà tema cura che jau hai vis ella en ses letg. Era quai mia mamma? Quella dunna che ma ninava en la sien cura che jau aveva tema da spierts sut mes letg en? Quella che ma svegliava miaivlamain la damaun cun in bitsch bletsch sin il venter, uschia che nus omaduas stuevan rir? Era quai mia mamma? Quella dunna estra en quel letg ha stendì ora il maun e bab ha stuschà vi mai tar ella. «Catrina, ti sas che tia mamma ha fitg gugent tai?» «Gea, mamma», hai jau marmugnà da bass e na ristgava betg da guardar en ils egls ad ella. «Chara, jau vom uss en tschiel ed jau vegn a metter en in bun pled tar il char Dieu per mia pitschna mattatscha lumpaza.» Jau hai badà ch’ella vegniva adina pli e pli flaivla, ella vegniva adina pli brausla ed ella ha serrà ils egls. Jau hai badà ch’ella mora: «Mamma, nua cumenza il tschiel?», hai jau clamà. Jau hai repetì adina ed adina puspè: «Mamma, nua cumenza il tschiel?»

Irina Korschunow

Jau sun stada uschè nauscha

Jau hai num Anne. Jau ses en scola sper Carola. Pli baud era ella mia amia. Nus ans scuntravan bunamain mintga suentermezdi, tar ella a chasa ubain tar mai. Il pli gugent giugavan nus teater. Nus avevan ina gronda stgatla cun hardumbel per travestgir, e mintgatant eran nossas mammas qua sco aspectaturas. Ma quai è uss tut finì, sulettamain pervi da quels tups egliers. E perquai che jau sun stada uschè nauscha.

Ils egliers ha Carola survegnì avant duas emnas. Ella na vuleva betg metter si els. Ella ha bragì ed jau hai ditg ch’ella na duaja betg far da tup.

«Uschè blers umans portan egliers», hai jau ditg. «Quai n’è uss vairamain betg insatge uschè spezial.»

Ma cura che Carola è vegnida a scola cun ils egliers, ha Udo Hoffmann clamà suenter «cobra» ad ella.

Quel tabalori stgiffus! Carola ha gist puspè bragì e dapi lura era ella tut autra che uschiglio en scola. Ella na discurriva bunamain nagut pli. Ella na s’annunziava er betg pli. Ella seseva là e guardava sin maisa, auter nagut. Sulettamain il suentermezdi da giugar teater era ella mintgatant anc uschè legra sco pli baud. Enfin mardi passà.

Mardi vulevan nus giugar tar mai a chasa ‹La princessa ed il pastur da portgs›. Jau aveva survegnì ina veglia chamischa da notg da mamma, cun culier e mongias a piz.

«Quai tir jau en sco princessa», hai jau ditg.

«Na, jau», ha Carola ditg. «Ti es stada uschè savens princessa.»

«Na, betg dapli che ti», hai jau ditg e tuttenina è Carola vegnida gritta. Quai n’era anc mai capità.

«Ti vuls adina avair raschun», ha ella sbragì sin mai.

Lura hai jau er cumenzà a sbragir.

«Quella chamischa da notg è la mia!», hai jau sbragì.

«Lura gioga suletta cun tia tuppa chamischa da notg! Ti pensas bain che ti possias far tut cun mai!», ha Carola sbragì, e perquai che jau hai chattà quai malgist e perquai che jau hai vulì dar enavos a Carola hai jau sbragì: «Lura svanescha tuttina, ti cobra.»

Jau sai anc, tge tema che jau hai tschiffà, cura che quest pled è vegnì or da mia bucca. Il pli gugent avess jau prendì enavos quel immediat. Dentant ditg è ditg. Carola fixava mai. Ella era tut ruassaivla. Ella ha prendì sias chaussas ed è ida.

Ed uss na discurra ella betg pli cun mai. Ella guarda sper mai ora, sco sche jau na fiss betg qua.

Jau vuless gugent dir insatge ad ella. «I ma displascha», vuless jau dir. «Jau sun stada uschè nauscha. Jau na vi mai pli far quai. Lain puspè vegnir perina.»

Però sche jau vi discurrer cun Carola, lura sa volva ella e va.

Elisabeth Beer e Silvia Schmassmann

Miriam e la faussa mamma

La mattatscha da 11 onns Miriam è in uffant intelligent e bainvesì. Sch’i va per cuar ora ina furbaria, ha ella per il solit las pli legras ideas. Per ses anniversari envida ella en la sonda suentermezdi insaquantas mattatschas ed intgins mats da sia classa. I dat liongias dal gril e liters limunada. Susi n’ha dentant betg gugent liongia. Ella s’interessescha plitost per las relaziuns da famiglia da Miriam. La mamma da Susi na vuleva betg laschar ir ella l’emprim a la festa, cur ch’ella ha intervegnì che nagins creschids sajan preschents.

«Tge è quai be per ina mamma che n’ha gnanc ina giada temp per la festa da sia figlia.»

Susi va tar Miriam en cuschina. «Nua pomai è tia mamma?» – «Ella lavura en in negozi da victualias, sco manadra da filiala.» – «E tes bab, nua è lez?» Miriam taglia paun e na respunda betg. «Di, Mire, nua è el pomai?» Patrick chatscha en ses nas. «Èn tes geniturs divorziads?» Miriam scurlatta il chau.

«Mes bab n’ha insumma mai vivì qua tar nus.» Uss na veglia ella dentant betg discurrer sur da quai, mabain pli gugent anc far il gieu dal satg ordadora, ella haja preparà insaquants bels premis. Ils auters n’han betg pli gughegià da dumandar dapli.

L’auter di stat ina gruppa da la classa da Miriam avant l’entschatta da la scola en la curt e discuta vehement. «Quella n’era gea mai maridada», ha Ruedi savì rapportar da la mamma da Miriam, «a chasa hani ditg che Miriam saja in uffant illegitim.» – «Ille….tge?», dumonda Susi.

«Ti na vegns betg londerora», sghigna Patrick, «illegitim din ins tar in uffant, dal qual la mamma n’è betg maridada tar la naschientscha.» Uss datti dispita pervi da quai, schebain quai saja bun, normal ubain fitg nausch. «Oh, cun Mire na less jau en quest cas betg barattar, jau stun mal per ella…», di insatgi. «Chalai uss!», cloma Ingrid che n’aveva enfin uss anc ditg nagut, tranteren. «Vus n’avais nagin’idea!» – «Ti forsa, ha?» – «Gea, damai che jau enconusch la mamma da Miriam, jau sun gia stada en vacanzas cun Mire ed ella. E là avain nus fatg grondiusas excursiuns, tar ruinas romanas ed uschia…»

Ruedi n’è betg persvadì. «Tuttina. Sch’ina mamma n’è betg a chasa sur mezdi, n’è ella betg ina mamma sco s’auda. Ha mia ditg.» – «Aha?» Lura n’è mia mamma duas giadas l’emna damai er betg ina – be perquai ch’ella gida duas giadas l’emna en fatschenta? Quai è tuttina tuppadads», di Patrizia. Tuts rian. «Psst, ella vegn!»

«Tge èsi?», sa smirveglia Miriam, «avais ina sesida secreta?» – «Ti n’has manchentà nagut», ha Ingrid manegià, e nagin ha cuntraditg ad ella. Tuts èn cuntents ch’i scalina uss e che Miriam na dumonda nagut pli. Ma Susi decida da dumandar oz ina giada la mamma a la maisa da mezdi, schebain ses bab n’è er betg in vair bab, perquai ch’el na vegn betg a chasa sur mezdi. E sch’i dess forsa er uffants fauss e dretgs.

Ursula Wölfel

Tim na vul betg pli esser Tim

Tim è sa rendì in di tar ses bab en il lavuratori ed ha ditg:

«Jau hai prest anniversari!»

«Tge giavischas lura?», ha il bab dumandà.

«Ah, atgnamain nagut», ha Tim respundì. «Jau na vuless be mai pli esser Tim.»

«Ti avessas franc gugent in auter num», ha il bab respundì. «Jau ponderesch in auter num per tai. Forsa Adolar? Ubain Dagobert? Quai èn nums fitg enconuschents tar nus e quai tuna bain. U forsa in num tut nov. Forsa numn jau tai Poleschet? Ubain lura Chiculi Chiculorios?»

Tim fascheva ina tschera trista ed ha ditg:

«Ti na chapeschas betg mai, bab. Jau na vi betg in auter num. Tim plascha stupent a mai. Jau na vuless simplamain betg pli esser jau. Jau vuless esser in auter mat.»

«Hm», ha il bab fatg ed ha sgrattà in’ureglia. «Quai n’è betg uschè simpel. Co vulessas lura esser?»

«Grond!», ha Tim ditg. «E satigl! En scola hani chantà oz ina chanzun sur da mai.

Quella tuna uschia:

Tim sco in butschin

è sin in puntin.

Il puntin quel va en tocca

e noss Tim quel è ’na clocca.

Quai han els inventà. Tuts han chantà e suenter hani ris ora mai. Jau hai gì ina gritta da schluppar.»

«Ti has fatg in sbagl», ha il bab manegià. «Ti avessas er stuì rir cun ils auters. – Jau crai ch’igl era ina giada in retg cun il num Tim il Gross. La glieud fascheva adina versets e chantava chanzuns per rir ora il retg. Ma quel be rieva e chantava cun tschels. El era adina legher e fitg bunatsch e perquai ha el maridà ina bellezza princessa. Quella era gist il cuntrari dal retg. Ella era satiglia e bain creschida. Els han gì sis uffants. Trais prinzis satigls e trais princessas grossas e radundas. E quels uffants eran adina da buna luna.»

Tim dentant n’era insumma betg cuntent. «Jau na sun tuttina betg in retg», ha el ditg cun in tun da grit. «Sche jau fiss in retg, alura laschass jau dar schlops a tut ils uffants impertinents! Ubain che jau prendess mes chaval e chavaltgass lunsch, lunsch davent. Ma jau stoss adina star qua e laschar rir ora mai. Jau sun be il figl d’in pover chalger.»

«Aha!», ha il bab ditg. «Jau crai che ti vulessas auters geniturs! I vegn adina mender!»

Cun ses maun ha el spalà ils chavels.

«Na, na!», ha Tim clamà. «Jau hai tuttina fitg gugent vus. Jau na vuless mai e pli mai auters geniturs!» Ed el ha dà in bitsch a ses bab.

«Vesas qua!», ha il bab ditg riend. «E nus na vulessan mai e pli mai in auter Tim! A nus plaschas ti il pli bain da tut ils uffants sin quest mund.» Ed il bab ha agiuntà:

Tgi che ri ora mai,

na guarda betg sin sasez;

guardass el sin sasez,

na riess el betg ora mai.

Franz S. Sklenitzka

Privel d’explosiun

Mamma è stancla. Stancla morta. L’ultima notg ha ella durmì be pauc. L’uffantin ha sbragì duas uras a la lunga. Probablamain survegn el dents.

Il bab vegn prest ad esser qua e vegn a vulair ses café. La mamma dentant n’ha anc betg buglì il café. La petta d’apricosas n’è er betg gartegiada ed ultra da quai è ella tut sblatga e sutvart naira.

Per mes exercizi da memoria da damaun ves jau er nair. Enfin uss n’avain nus gì nagin temp d’emprender. Jau betg e mamma anc pli pauc. Ella di che prest crodia ad ella il palantschieu sura sin il chau. Inclusiv la glieud ch’abitescha en l’auzada sura. Prest, di ella, prest vegn ella ad explodir! Lura vegni a dar ina gronda dispita.

Bab vegn a chasa. El di ch’el saja stanchel mort. L’ultima notg ha el durmì be pauc. Pervi da l’uffantin. En biro hai dà difficultads. E sin via a chasa en la viafier sutterrana è insatgi passà ad el sin la detta-pe. L’auto è anc en garascha ed è pront pir damaun. Il café n’è betg anc pront e bab na po betg leger la gasetta perquai ch’il pop tugna. Prest, di el, prest vegn el ad explodir. Lura vegni a dar ina gronda dispita.

Ed jau? Jau sun er stancla morta. Perquai che jau hai pers quels daners dal trenta! (Quai na san ils geniturs gnanc anc.) E pervi da l’exercizi da memoria da damaun. Perquai che jau na sai betg anc quel. E perquai che mamma na vegn betg pli d’emprender quai cun mai. Jau vegn a survegnir ina nauscha nota, ed ils geniturs vegnan ad esser vilads sin mai e na ma vegnan a dar nagins daners da giaglioffa. Cun tge duai jau lura remplazzar ils daners? Il pli gugent stuschass jau il pop ensemen cun la charrotscha da stiva ora sin balcun.

Il pop è la culpa che nus avain durmì mal. Il pop è la culpa che nagin n’ha temp per mai. Il pop è la culpa che tuts han nauscha luna. I n’è simplamain betg da tegnair ora. Jau vi explodir! Ma jau na dastg gea betg explodir! Jau na dastg betg berglar enturn ubain sbatter ils ischs! Jau na duaja betg esser uschè impulsiva, hai lura immediat num. Jau na duaja betg perder la controlla! Igl è da sa desperar! Da sa des-pe-rar!!!

Mamma pudess l’emprim ina giada respirar profundamain ed ir cun mai en l’aria frestga. Giu tar il flum. Là vegn ins sperasvi tar intginas vitrinas. Mamma guarda gugent lien. Sper il flum pudessan nus seser sin in banc ed emprender l’exercizi da memoria e pavlar las muettas cun las mieulas da la petta. Mamma sa sentiss lura gist meglier. (E las muettas er.)

Bab pudess l’emprim ina giada respirar profundamain, far sez ses café, sa recrear in zichel cun la gasetta e mintgatant stumplar la charrotscha dal pop cun ils pes. Quai na faschess betg mal la detta-pe. El sa sentiss gist meglier. (Ed il pop er.)

Ed jau? Jau pudess respirar profundamain, seser cun mamma sin il banc sper il flum, emprender l’exercizi da memoria, contemplar las muettas e mangiar las apricosas da la petta. Quellas èn gea bunas. Quai pudess schon plaschair in zichel a mai!

Gudrun Pausewang

La dumengia dals Binders ma plascha meglier

Tar ils Kohlmeyers è capità dacurt insatge sgarschaivel, precis ina dumengia da plievgia il suentermezdi, uschia a las quatter e mesa: la televisiun na gieva betg pli! D’in mument a l’auter è ella simplamain sa stizzada e restada stizzada, schebain che bab Kohlmeyer l’ha illuminà da davos ed ha struvegià enturn vi da nufs ed ha midà enturn spinas da contact ed ha giappà si per tut quels che vegnivan memia datiers ad el.

Cura ch’el ha finalmain stuì conceder ch’igl era finì cun la televisiun per il rest da la dumengia, è el vegnì sul ravgentà.

«Sa il diavel tgi da vus rangers ch’ha puspè giugà enturn londervi!», ha el sdiavlà sin ses quatter uffants che sa pusavan senza dir pled cunter la paraid.

«Ils uffants n’èn segir betg la culpa», ha la mamma Kohlmeyer gughegià da dir, «forsa è ella stada en l’aria currenta tar il dar aria.»

«Ah, tuppadads! Tge chapeschas ti schon da la tecnica!», ha il bab clamà ed è sa bittà desperà en sia sutga. «Ed uss? Tge far? Co vegnin nus a fin cun la dumengia? Ma tant di jau a ti, Else, sch’i vegn questa saira ballape, lura vom jau vi en la pinta, là funcziuna la chista adina!»

Qua è er la mamma sa sbassada en la sutga ed è vegnida silenziusa.

Ils uffants han scutinà in cun l’auter e lura ha Tim, il giuven, clamà: «Sas tge bab? Nus faschain uss televisiun per vus dus!»

Ni il bab ni la mamma han respundì. Els eran insanua auter cun lur patratgs.

«In program endretg!», ha Jenni, la segunda giuvna, clamà intgantada.

«Laschai en ruaus mai», ha il bab suspirà ed ha serrà ils egls.

Ils uffants n’èn betg pli s’occupads dad el. Els eran gia ferventamain a la lavur. Ils ischs vegnivan averts e serrads. Il bab sgrigniva. Or da sutgas, cuvertas e monis-scua è sa furmà in rom da televisiun. Er l’aissa da stirar era integrada. Suenter diesch minutas scutinim e danovamain currim preschà ed isch avert-isch serrà ha Tim clamà: «Uss stuais vus struvegiar si nossa televisiun!»

Il bab n’è betg sa muventà, el fascheva finta da durmir. La mamma ha suspirà ed ha dumandà: «Nua è il nuf?»

«Ti stos be far uschia sco sche ti struvegiassas», ha Jenni ditg, «guarda, uschia.» La mamma è s’auzada spussada, ha struvegià il nuf invisibel ed è puspè sa retratga sin sia sutga. Uss ha Suse chantà ina melodia da fanfara e Ralf è cumparì en il rom. El era sa frisà aposta persuenter e fascheva ina fatscha seriusa. El guardava er vairamain ora in zichel creschì, la finala aveva el er gia indesch onns.

«Mias damas, mes signurs», ha el ditg, «qua è l’emettur Rimdimdim. Vus udis uss las pli novas novitads. L’emprim la pli impurtanta communicaziun: Tar ils Kohlmeyers a Neustadt è oz suentermezdi, a las quatter e mesa, la televisiun rutta.»

Il bab è sa zaccudì en sia sutga.

«Ma», ha il preschentader da las novitads cuntinuà, «ils Kohlmeyers fan uss sezs il program da televisiun, e quai è bler meglier che quel d’avant. Ulteriuras communicaziuns: tut ils ballapedists èn tuttenina vegnì malsauns ed i na dat nagina transmissiun questa saira. Vus vesais uss in’intervista cun Oskar Kalikopkowitsch, l’attatgader central.»

En il rom è Tim cumparì. El stirava la fatscha dal mal e sa tegneva il venter. Ralf al ha tegnì in sbattin sco microfon davant la bucca ed ha dumandà: «Co vai cun Vus e cun Vossa equipa? Co as sentis Vus?»

«Tuts han la sfuira», ha Tim schemì. «Qua na po tuttina nagin pretender che nus dettian ballape!»

Suse e Jenni, che sa zuppavan davos il rom, sburflavan. Tim è svanì, Ralf ha laschà sbassar il sbattin ed era puspè preschentader.

«Mias damas, mes signurs», ha el ditg, «stgisai per plaschair quels tuns che na tutgan betg tar l’emissiun. La ferma plievgia è la culpa dal disturbi. Ed uss ulteriuras novitads: Professer Alfons Furbaz ha cumprovà che geniturs che fan las dumengias termagls cun lur uffants empè da guardar televisiun, vivan almain ventg onns pli ditg che marmugns da televisiun.»

La mamma ha stuì rir ed il bab ha avert ses egl dretg.

«Uss l’ultima novitad ch’ha gist uss cuntanschì nus», ha il pledader cuntinuà. «A Neustadt è ina pinta siglida en l’aria avant mes’ura, quella en l’alea da tigls, cun tut quai ch’era lien, er cun la televisiun. Ed anc l’aura per damaun: Oz plovi, e sch’i na chala betg enfin damaun, vegni era anc a plover damaun. Duessi dentant chalar gia oz da plover, na vegni damaun betg a plover, nun ch’i cumenzia entant puspè... Nus tschentain enturn sin l’emettur Klimbim e vesain uss reclamas.»

Er il segund egl da bab Kohlmeyer è s’avert plain spetgas.

Tge ch’è vegnì uss ha surpassà lunschora sias spetgas: Jenni, la mattatscha da nov onns, è cumparida en ils chalzers cun tatgs auts da mamma e manava Tim che chaminava sin tuts quatter e giappava vi da la corda. Ralf è vegnì da l’autra vart cun ina stgatla enta maun. La mamma ha sminà insatge. Ella è sa sgobada enavant ed ha vis ina stgatla d’ivettas.

«Bun di, dunna Müller», ha Ralf ditg ed ha auzà il chapè da bab. «Vus avais pretendì che Voss chaun na maglia betg pavel da chauns or dal pac.»

«Quai è correct», ha dunna Müller respundì. «Mes pitschen mangia be charn frestga. U betg, mes pitschen?»

Il chaun ha dà il chau.

«Quai vegnin nus gist a vesair», ha Ralf ditg, ha tanschì in plat or dal rom, ha mess quel giun plaun ed ha mess ivettas lien. Immediat è dunna Müller stada en schanuglias davant il plat ed ha clamà: «Oh, quai guarda vairamain ora fitg gustus!», è s’enclinada sur las ivettas ed ha cumenzà a mangiar ellas, simplamain uschia, senza far diever dals mauns. Il chaun vuleva er ir londervi, dunna Müller dentant ha cumenzà a sgrignir. Qua è il chaun sa retratg ed ha tgulà povramain.

«Uschèèèè bun e noss pavel da chauns BE IL MEGLIER!», ha Ralf trumbettà.

Qua ha il bab cumenzà a rir, e la mamma era, schebain ch’ella n’aveva uss naginas ivettas pli.

«Grondius!», ha il bab clamà. «Stupenta idea!»

«Nus tschentain enturn sin l’emettur Suse», ha Ralf clamà. «Nus giavischain bun divertiment cun l’emissiun: VEGNI E CHANTAI TAR IL PLI NOV HIT. Vus vesais uss la renumada chantadura da pop Holly Sonnykopp cun sia chanzun: ‹La dumengia dals Binders›!»

«Tge?», ha il bab dumandà ed è sa sgobà. «Tge per ina dumengia?» Holly Sonnykopp dentant aveva gia cumenzà a chantar. Ella ballantschava vi e nà e tegneva il sbattin davant la bucca:

Enconuschais vus signur e dunna Binder, ubain betg?

Lur uffants èn lur hobi, tge per in cletg.

«Vidirallalla!», chantavan Ralf e Jenni fitg dad aut, e Tim era il battarist e pitgava il tact cun viertgels da chazzettas. Mamma ha auzà il maun, cura ch’ella ha vis quai, ma lura al ha ella puspè sbassà.

La dumengia ha il bab temp per insatge far,

ed er ils uffants èn pronts per termagliar.

«Vidirallalla!», ha er il bab chantà.

La mamma cloma: uss sajas uschè chars cun mai

e clamai il bab or da letg damai!

La mamma ha stuì rir ed ha ditg: «Ma, quai stuess jau far ina giada!», ed il bab è s’auzà da la sutga ed ha inventà sez ina strofa:

Qua baruffa igl ha dà,

tge canera, in vi e nà!

Uss chantava er mamma il «Vidirallalla». Holly Sonnykopp ha stuì spetgar cun sia proxima strofa, enfin che l’applaus per la contribuziun da bab ha tschessà.

En bogn la mamma hani battegià,

ed al bab per la barba han sdrappà.

«Uss jau, uss jau!», ha Tim clamà ed ha cratschlà:

Tar l’ensolver bittan ins scadiolas,

cun sgarschaivlas grimassas e capriolas!

Er Jenni ha vulì contribuir ina strofa:

Lura ina battaglia da plimatschs – tge risaglia,

la mamma ri larmas cun quella canaglia.

«Empresta a mai tes fazielet, Werner», ha la mamma ditg al bab, «jau stoss propi rir larmas.»

Bab dentant inventava:

Lura ils spierts termagls fan,

tras las fanestras ruschnar san.»

Applaus selvadi. Losch ha el guardà sin mamma.

«Prenda tuttina er part!», ha el clamà.

«Jau hai anc mai fatg quai», ha ella respundì schenada.

Ralf aveva entant er da porscher insatge:

I vegn anc meglier tar il gentar,

lura tuts ch’entschaivan a sunar!

Suse, la veglia, è puspè vegnida a pled. Ella chantava en il sbattin:

Suenter els viadora sa schluitan,

d’Indians giogan e miscalcas bittan.

Il bab n’era betg pli da franar. El ha laschà resunar:

Il bab è vi dal pal da tortura,

la mamma è tut sutsura!

«Ma Werner», è la mamma sa dustada ed ha stratg al bab il fazielet or dal satg da las chautschas per sfruschar giu las larmas dal rir. El n’ha remartgà nagut, pertge ch’el aveva gia ina nova strofa sin la lieunga:

E la saira en il guaud els sa rendan

chantan ed ils mauns ad aut stendan.

Tuttenina ha el mess il det sin la bucca, ha fatg segns gnervus, ha mussà sin la mamma ed ha clamà: «Pst! – Jau crai che la mamma haja er da porscher insatge.»

Tut ils quatter uffants han retegnì il flad e la mamma ha chantà:

E guardan lura da cuminanza uschè gugent,

sin las stailas e taidlan sin il vent.

«Bravo!», ha il bab clamà ed ha splatschà intgantà. «Tge scuverta! Jau hai scuvrì vossa mamma!»

En sbragim ed applaus è l’emissiun da Holly Sonnykopp ida a perder. Il bab è daventà nunusitadamain alert, è siglì davos il rom ed ha clamà: «Mes zunt stimads aspectaturs, suenter ina curta pausa vesais vus il film curt: SCUTINIM D’AMUR.»

«Ma Werner», ha la mamma ditg.

«Bain, bain, ve be nà!», ha il bab clamà tras il rom, «ti stos uss er far part. Ils uffants èn noss aspectaturs.»

El ha stratg la mamma ord stiva en chombra. Là han els fatg ruaida e risaglias ina pulit’urella, lura èn els puspè cumparids – e quai co! Ils uffants han sbragì dal divertiment: La mamma aveva en in vestgì dal bab e purtava ses chavels sut il chapè dal bab. Il bab dentant n’era bunamain betg pli d’enconuscher: el aveva lefs colurads cun cotschen e purtava il chapè da stad da mamma sin il chau. El purtava sia rassa giaglia cun flurs e sia blusa melna ed en quella aveva el mess en davant duas oranschas, perquai ch’el vuleva gea avair in bel sain. Las oranschas dentant ruschnavan, el stueva metter sutvi il bratsch per ch’ellas stettian là, nua ch’ellas avevan da star. El ha piglià enturn a mamma ed è paradà davos il rom, en las pantoflas da mamma, nua che ses chaltgogns vargavan ora lunsch.

«Ah, char Werner», ha el suspirà cun auta vusch da falset en l’ureglia a mamma, «guarda be quella bellezza rendida dal sulegl, l’entira mar lila e cotschna.»

La mamma ha bittà in’egliada schenada sin ils uffants che fixavan ella plain spetgas ed ha lura ditg cun la pli bassa vusch ch’ella ha pudì far: «Else, jau na poss betg pli viver senza tai. Vuls ti daventar mia dunna?»

«Ma gugent, gugent», ha il bab pipegià, «uschè svelt sco pussibel, il pli gugent gist damaun!»

«Quai n’hai jau dentant vairamain betg ditg», ha la mamma clamà cun sia dretga vusch.

«Il Werner es uss ti», ha il bab ditg, «n’emblida betg quai.»

E lura ha el puspè discurrì cun vusch auta: «Ah Werner, jau m’allegrel gia uschè fitg sin noss uffants! Sco emprim giavisch jau ina mattatscha, quella duai avair num Suse, cun chavels brins e glischs ed ina pluna lentinas sin il nas.»

«Gea precis, gist uschia è ella er vegnida!», ha Tim clamà surstà.

«E suenter», ha la mamma marmugnà, «vulain nus avair in mat, navaira? Cun zaidlas blondas. Quel duai avair num Ralf ed esser in da sgnoccas.»

«Precis, precis!», ha Tim giubilà.

«Na duain nus betg anc guardar per ina mattatscha?», ha il bab murmurà ed è sa gnochergnà cunter la mamma.

«Uschia in’impertinenta pitschna cun ina sgarschaivla scrittira e foppas en las vistas?»

«Sch’i sto esser», ha la mamma murmurà. «Co duai ella dentant avair num? Eulalia? Ubain Victoria Regina?»

«Na, na, mo betg quai!», ha Jenni clamà e sa scurlattava dal rir.

«Jau sun per Jenni», ha il bab tschivlà. «Quai è in bel num per la giuvna. Trais tanschan. T’imaginescha ina giada tge ruaida che quels trais vegnan a far!»

«Ma jau!», ha Tim clamà. «Vus avais gea emblidà mai!»

«Uschia na va quai betg», ha la mamma marmugnà. «Sche ti has anc giavischà ina mattatscha, lura vi jau er anc in mat. Per che Ralf na saja betg uschè sulet. In bargnochel sco finiziun.»

«Ma bain», ha il bab ditg cun vusch auta. «Dentant stos ti lura er t’occupar dals uffants, oravant tut las dumengias. La finala avain nus omadus giavischà els.»

«E co vulais numnar il pitschen?», ha Tim dumandà svelt.

«Gea, Else, co lain numnar il pitschen?», ha la mamma dumandà il bab ponderond. «Co chattas ti per exempel il num Kokolores?»

«Bellischem!», ha il bab cratschlà.

«Na, per plaschair betg?», ha Tim clamà tementà.

«Ma na pensas ti betg che Kokolores è in zichel lung?», ha il bab cuntinuà. «Qua passa gea in mez di avant ch’ins ha pronunzià quest num.»

«Al numnain Tim, basta», ha la mamma gnugnà. «Ed uss giain nus svelt a chasa, pertge ch’il sulegl è ì da rendì e mes pes èn sa durmentads.»

«Anc in bunet!», ha il bab scutinà ed ha stendì ora la bratscha. Ah Dieu, el aveva emblidà las duas oranschas ed uschia è ses sain ruschnà davent. Ina oranscha è siglida tras il rom ed è rudlada amez tranter ils aspectaturs.

«Qua è in pèz!», ha Tim clamà. «Poss jau mangiar ella?»

«Finiziun dal program dad oz!», ha il bab clamà.

«Ed uss?», ha Jenni dumandà. «Uss ch’igl è gist uschè bel.»

Il bab ha stuschà il sumbrival da la vart ed ha guardà viadora. Ordadora faschevi gia stgir. «I na plova betg pli», ha el ditg. «Vulain nus anc far tuts ensemen ina spassegiada tras il guaud?»

Ils uffants èn stads intgantads.

«E guardar las stailas!», ha Suse clamà.

«Na vulevas ti betg ir en la pinta?», ha la mamma dumandà il bab ed ha mess ses maun sin sia spatla.

«Ella è gea ida en l’aria», ha el respundì.

«Ed insumma – la dumengia dals Binders ma plascha meglier.»

Indicaziuns bibliograficas

Div. autur(a)s. Situaziuns da la vita 2. Funtauna: www.lectura46rg.ch. Tut ils dretgs d’autur(a) / chasa editura resalvads. Ediziun epub: www.chattà.ch (2016).